**Stílus, térkínálat és praktikum, kompakt csomagolásban: a Ford bemutatja a tisztán elektromos hajtású E-Tourneo Couriert**

* A vadonatúj E-Tourneo Courier a következő fontos mérföldkő azon az úton, amelyen haladva a Ford 2035-ig zéró károsanyag-kibocsátású járművekre cseréli teljes európai portfólióját
* A kompakt, ötüléses, városbarát autó vadonatúj, kifejezetten elektromos hajtásra tervezett kialakítása maximális térkínálatot és praktikumot nyújt, a karosszéria vonalait és arányait pedig az SUV-k ihlették
* A teljes körű konnektivitást, modern digitális funkciókat és vezeték nélküli frissítéseket kínáló E-Tourneo Courier vásárlói kompromisszumok nélkül élvezhetik az elektromos autózás előnyeit
* A tisztán elektromos hajtású E-Tourneo Courier 2024 végétől lesz kapható. Az EcoBoost benzinmotoros változat már idén nyáron megrendelhető, és az első ilyen modelleket még idén megkapják a vásárlók

**BUDAPEST, Magyarország, 2023. május 15.** – A Ford ma bemutatta a vadonatúj E‑Tourneo Courier modellt a koppenhágai Bring On Tomorrow Live rendezvényen, ahol a látogatók megismerhették a márka legújabb elektrifikációs stratégiáját.

Az E-Tourneo Courier egy ötüléses, többfunkciós, kompakt városbarát jármű, amelynek jellegzetes, SUV-ihletésű kompakt karosszériája bőséges helyet kínál az utasok és holmijaik számára.

A sokoldalú Tourneo család legújabb tagja a kifinomult elektromos hajtáslánc mellett a digitális élmények és a hálózathoz csatlakozó funkciók széles skáláját kínálja – nem beszélve a jármű folyamatos tökéletesítését biztosító vezeték nélküli frissítésekről –, hogy a vásárlók kompromisszumok nélkül élvezhessék az elektromos autózás minden előnyét.

“Az E-Tourneo Courierhoz hasonló izgalmas, új termékek jelentik a Ford Európa jövőjét; ezek az autók elektromos hajtásúak, és kifejezetten élvezetesen használhatók. Ez az új, tisztán elektromos hajtású, többcélú modell tökéletesen megmutatja, miért költünk dollármilliárdokat az EV-gyártás felfuttatására és a hálózathoz csatlakozó, vonzó modellek megalkotására,” nyilatkozta Martin Sander, a Ford Model e Europe vezérigazgatója.

Az E-Tourneo Courier egyike annak a tíz, tisztán elektromos hajtású modellnek, amelyeket a Ford 2024-ig vezet be a piacon, hogy 2035-re már teljes értékesítését a nulla károsanyag-kibocsátású autók tegyék ki. A vállalat világszerte 50 milliárd dollárt ruház be arra, hogy a 2026-os év végére már több mint 2 millió tisztán elektromos hajtású járművet gyárthasson.

Az elektromos hajtású Tourneo Courier 2024-ben érkezik meg Európába1. Az EcoBoost benzinmotoros változatot már idén nyáron megrendelhetik a vásárlók, akik az első ilyen modelleket még idén megkapják.

**Kalandra tervezve**

Az E-Tourneo Courier tervezését teljesen tiszta lappal kezdték meg a mérnökök, hogy tágas, praktikus, kiválóan manőverezhető és kompakt járművet alkothassanak. A rövid túlnyúlások és az erőteljes, egyenes vonalak hatásosan hangsúlyozzák a karosszéria szélességét és az autó kemény kiállását, a kizárólag az EV-változathoz kínált orrkialakításnak pedig futurisztikus hangulatot kölcsönöz a teljes szélességében végigfutó fényvezető elem és a Ford gyémánt formájú, krómozott hűtőrácsa.

“Már a kezdetektől arra törekedtünk, hogy az E-Tourneo Courier segítségével vásárlóink a lehető legtöbbet hozzák ki az életből, akár egy népes kirándulásra indulnak családjukkal és barátaikkal, akár ledöntik a hátsó üléseit, hogy elférjenek a kerékpárok; az autó külső megjelenését pedig úgy formáltuk meg, hogy határozott céltudatosságot sugalljon,” mondta el Amko Leenarts, a Ford Európa formatervezési igazgatója. “Az SUV-ihletésű karosszéria kívül markáns, belül tágas, és a modern EV-részletmegoldások egyértelműen jelzik, hogy az E-Tourneo Courier a Ford elektromos forradalmának szülötte.”

A tisztán elektromos hajtású, többfunkciós járművet arra tervezték, hogy kényelmes helyet biztosítson öt felnőtt utas és csomagjaik számára. A kifutó Tourneo Courier modellénél 44 százalékkal nagyobb csomagtér2 praktikusan tovább bővíthető a 60/40 arányban osztva dönthető hátsó üléssorral. Az utasokat bőségesebb váll- és fejtér várja, valamint számos kényelmes tárolási lehetőség a konfigurálható középkonzolban, a rejtett tárolódobozban és a 44 literes első csomagtérben.

Az utasokra váró digitális élmények központja a ‘digiboard’ műszerfal a teljesen digitális műszeregységgel és a 12 colos érintőképernyőről3 kezelhető SYNC 4 infotainment rendszerrel. A teljes körű konnektivitást kínáló kabinban vezeték nélküli Android Auto és Apple CarPlay4 kapcsolat, valamint vezeték nélküli töltőtálca5 is rendelkezésre áll, így az utasok menet közben is folyamatos kapcsolatban maradhatnak a külvilággal. Az autó idővel egyre több funkciót kínál majd a vezeték nélküli frissítések révén, amelyekhez nem kell ellátogatni egy márkaszervizbe.

Az E-Tourneo Courier vásárlói stílusos modellváltozatok közül választhatnak; ezek egyike a mutatós Active kivitel kontrasztos tetőfényezéssel, sárvédőszélesítésekkel, tetősínekkel és egyedi üléskárpitozással.

**Új EV-élmény**

Az E-Tourneo Courier 100 kW (136 LE) teljesítményű elektromotorja lendületesen és kifinomultan mozgatja az autót, és mindezt még kellemesebbé varázsolja a (kapcsolható) egypedálos vezetés6 lehetősége. Az új modell a fejlett vezetéssegítő rendszerek legátfogóbb kínálatával7 jelenik meg a kategóriában, és az autós menet közben az adott körülményeknek megfelelően választhat a Normál, Eco és Csúszós út üzemmódok közül.

Az akkumulátor 11 kW-os váltóáramú és 100 kW-os egyenáramú rendszerrel is feltölthető, és ezt a folyamatot kellemesen leegyszerűsítik a Ford teljes körű otthoni töltési megoldásai, okostelefonos alkalmazása és az, hogy a töltés előre ütemezhető azokra az időszakokra, amikor kedvezőbb az áramtarifa. Egy tipikus éjszakai töltés 10-ről 100 százalékos szintre (váltóáramú rendszerrel) 5,7 óra alatt elvégezhető8. A Ford szoftvere és a BlueOval Töltőhálózat (2024-re mintegy 500.000 töltőpontjával Európa egyik legnagyobb ilyen hálózata) megkönnyíti a nyilvános helyen történő feltöltést, ahol az akkumulátor egy egyenáramú rendszerről alig 10 perc alatt 87 kilométerre elegendő áramot képes felvenni, 35 perc alatt pedig 10-ről 80 százalékra tölthető fel.8

Az E-Tourneo Courier a romániai Krajovában készül 2024 második felétől; ugyanitt gyártják a Ford legkelendőbb európai személyautóját, a Puma crossovert is, amelynek 2024-ben érkezik az EV-változata.

A vadonatúj Tourneo Courier 125 lóerős, 1,0 literes EcoBoost benzines turbómotorral hajtott változatának gyártása még 2023-ban megkezdődik1. A teljes termékkínálatról a Tények fájlban olvashatnak részletesen.

# # #

1 A hivatalos, homologizált hatótávolság és az energiafogyasztás adatait az értékesítés megkezdéséhez közelebbi időpontban teszi közzé a Ford a WLTP vezetési ciklus szerinti számítások alapján. A hatótávolság értéke (WLTP-alapú célérték) teljesen feltöltött akkumulátorra értendő, az aktuális szériától és akkumulátor-konfigurációtól függően. A tényleges hatótávolságot olyan tényezők is befolyásolhatják, mint a külső körülmények, a vezetési stílus, az út jellege, a jármű állapota, a lítiumion akkumulátor kora és állapota).  
  
A hivatalos, homologizált üzemanyag/energiafogyasztási, CO₂-kibocsátási és az elektromos üzemmódban megtehető hatótávolság WLTP mérés szerinti adatait az Európai Unió 715/2007/EC számú szabványa által előírt technikai kívánalmak és műszaki adatok alapján, illetve a legfrissebb 2017/1151 EU direktíva alapján regisztrálták. Az alkalmazott, szabványos tesztelési eljárások lehetővé teszik a különböző járműfajták és gyártmányok összehasonlítását.

2 A maximális teherbírást behatárolja a rakomány tömege és súlyelosztása.

3 Ne vezessen zavaró körülmények hatása alatt. Ha lehetséges, használja a rendszerek hangvezérlését. Bizonyos funkciók zárolva lehetnek, amíg az autó sebességváltója menetfokozatba van kapcsolva. Nem minden funkció kompatibilis az összes telefonkészülékkel.

4 Aktív adatcsomaggal és kompatibilis szoftverrel rendelkező telefon szükséges. Használat közben a SYNC 4 nem vezérli a harmadik féltől származó termékeket. A harmadik felek kizárólagos felelősséggel tartoznak termékeik működéséért.

5 Az itt rendelkezésre álló Qi vezeték nélküli töltés nem minden mobiltelefonnal kompatibilis.

6 Az Egypedálos Vezetés egy extra vezetési segítség, ami nem helyettesíti a vezető figyelmét, döntését és irányítását, illetve a fék használatának szükségességét. Részletek a Felhasználói Kézikönyvben

7 A vezetéssegítő technológiák kiegészítő feladatot látnak el, és nem helyettesítik a vezető figyelmét, döntését és irányítását, és a biztonságos autózást. Részletek a Felhasználói Kézikönyvben.

8 Számítógépes szimulációkkal végzett gyártói tesztek alapján. A töltés sebessége csökken, amikor az akkumulátor eléri teljes kapacitást. Az Ön autójának töltési ideje a töltési csúcsidőktől és az akkumulátor töltöttségi állapotától függően változhat.

***A Ford Motor Company***

*A Ford Motor Company (NYSE: F) globális vállalat, amelynek központja a Michigan állambeli Dearborn. A vállalat elkötelezetten dolgozik egy jobb világ megteremtésén, ahol minden ember szabadon mozoghat, és megvalósíthatja álmait. A vállalat Ford+ terve a növekedés és az értékteremtés érdekében hatásosan ötvözi a Ford már meglévő erősségeit, új képességeit és az ügyfelekkel fenntartott állandó kapcsolatot, hogy még teljesebb élményeket nyújthasson vásárlóinak, elmélyítve márkahűségüket. A Ford innovatív és vonzó Ford pickupokat, városi terepjárókat (SUV), haszonjárműveket és személyautókat, illetve Lincoln márkájú luxusautókat fejleszt és gyárt, valamint hálózatba kapcsolt szolgáltatásokat biztosít. A vállalat mindezt három, vásárlóközpontú üzletágon keresztül biztosítja: az egyik az ikonikus belsőégésű motoros és hibrid hajtású járműveket tervező Ford Blue, a másik a forradalmian újszerű, és szoftveres megoldásaikkal kivételes digitális élményeket biztosító EV-ket tervező Ford Model e, a harmadik pedig a Ford Pro, amely segít a céges vásárlóknak, hogy az igényeikre szabott járművek és szolgáltatások segítségével átfomálják és fellendítsék vállalkozásukat. Mindemellett a Ford mobilitási megoldásokat kínál a Ford Next révén, illetve pénzügyi szolgáltatásokat is nyújt a Ford Motor Credit Company révén. A Ford mintegy 174.000 embert foglalkoztat világszerte. Amennyiben több információra van szüksége a Fordról, termékeiről vagy a Ford Credit vállalatról, kérjük, keresse fel a* [*www.corporate.ford.com*](http://www.corporate.ford.com) *vagy a* [*www.ford.hu*](http://www.ford.hu) *honlapot.*

*Globális amerikai márkaként a* ***Ford*** *már több mint 100 éve az európai gazdaság és társadalom aktív szereplője; a vállalat elkötelezett a mozgás szabadsága iránt, ugyanilyen fontossággal kezelve a bolygóról és egymásról való gondoskodást is. A vállalat Model e, Ford Pro és Ford Blue üzletágainak működésével összehangolt Ford+ terv felgyorsítja a Ford európai átalakítását, hogy 2035-re megvalósulhasson a tisztán elektromos alapú, széndioxid-semleges jövő. A vállalat ezt új, előremutató elektromos járművekkel alapozza meg, amelyeket az európai autósok igényeit szem előtt tartva terveztek meg és innovatív szolgáltatásokkal támogatnak, elősegítve az emberek egymás közti kapcsolattartását, a közösségek fejlődését és a vállalkozások gyarapodását. A Ford 50 önálló európai piacon forgalmazza és szervizeli járműveit; ez a tevékenység magában foglalja a Ford Motor Credit Company, a Ford Ügyfélszolgálat és 14 gyártóüzem (nyolc saját tulajdonú vállalat és hat nem összevont közös vállalkozás) működését, négy központtal: a németországi Kölnben, a spanyolországi Valenciában, valamint vegyesvállalatainknál a romániai Krajovában és a törökországi Kocaeliben. Saját tulajdonú és összevont vegyesvállalataiban a Ford mintegy 34.000 embert, illetve a nem összevont közös vállalkozásokkal együtt mintegy 56.000 embert foglalkoztat Európában. Amennyiben több információra van szüksége a Fordról, termékeiről vagy a Ford Credit vállalatról, kérjük, keresse fel a* [*www.corporate.ford.com*](http://www.corporate.ford.com) *vagy a* [*www.ford.hu*](http://www.ford.hu) *honlapot.*

|  |  |  |
| --- | --- | --- |
| **Sajtókapcsolat:** | Györke Orsolya |  |
|  | **Ford Közép- és Kelet-**  **Európai Értékesítő Kft.**  2000 Szentendre Galamb J. 3. |  |
|  | Tel: +36 26 802802 |  |